Source: http://www.justice.gov.sk/Stranky/aktualitadetail.aspx?announcementID=1954
Timestamp: 2020-07-09 14:03:05+00:00
Document Index: 8868924

Matched Legal Cases: ['súd ', 'súd ', 'súd ', 'súd ', 'súd ', 'súd ']

Šablij proti Slovenskej republike
28. 4. 2015 |
​Rozsudok Európskeho súdu pre ľudské práva z 28. apríla 2015
​Dňa 28. apríla 2015 Európsky súd pre ľudské práva (ďalej len „európsky súd“) vyhlásil rozsudok v prípade Šablij proti Slovenskej republike.
Pán Nikolaj Šablij, cudzinec ruskej štátnej príslušnosti, žaloval Slovenskú republiku pre porušenie článku 5 Dohovoru v trestnom konaní vedenom proti nemu. Konkrétne podľa článku 5 ods. 4 Dohovoru namietal, že dĺžka konania o jeho žiadosti o prepustenie z väzby zo septembra 2010 bola nezlučiteľná s požiadavkou „urýchlenosti“ konania. Ďalej namietal, že mu, na rozdiel od podobných prípadov týkajúcich sa štátnych občanov, ako občanovi iného štátu nebolo priznané žiadne primerané finančné zadosťučinenie vo vzťahu k zistenému porušeniu článku 5 ods. 4 Dohovoru, a to napriek tomu, že ústavný súd nálezom konštatoval porušenie jeho práv v kontexte nedodržania požiadavky „urýchlenosti“ konania pri rozhodovaní o jeho žiadosti o prepustenie z väzby.
Pokiaľ ide o prijateľnosť sťažnosti európsky súd sa nestotožnil s argumentáciou vlády, ktorá s odkazom na rozhodnutie ústavného súdu tvrdila, že náprava, ktorá bola poskytnutá sťažovateľovi na vnútroštátnej úrovni v podobe konštatovania porušenia článku 5 ods. 4 Dohovoru v konaní o jeho žiadosti o prepustenie z väzby bola dostatočná, a že sa ďalej mohol domáhať akejkoľvek náhrady nemajetkovej ujmy prostredníctvom žaloby o náhradu škody podľa zákona č. 514/2003 Z. z. Pokiaľ ide o nevyčerpanie žaloby o náhradu škody, európsky súd odkázal na svoje závery v prípade Horváth proti Slovenskej republike, v ktorom odmietol rovnakú námietku po jej podrobnom preskúmaní. Vo vzťahu k podstate sťažnosti európsky súd poznamenal, že posudzované obdobie rozhodovania o predmetnej žiadosti o prepustenie z väzby trvalo 154 dní na dvoch stupňoch konania. Následne v súlade s nálezom ústavného súdu, ako aj v súlade so svojou vlastnou judikatúrou konštatoval, že došlo k porušeniu článku 5 ods. 4 Dohovoru z dôvodu, že vnútroštátne súdy nerozhodli urýchlene o sťažovateľovej žiadosti o prepustenie z väzby. Za zistené porušenie článku 5 ods. 4 Dohovoru európsky súd priznal pánovi Šablijovi náhradu nemajetkovej ujmy vo výške 2 380 eur a 392,73 eur ako náhradu nákladov a výdavkov vynaložených v konaní pred európskym súdom.